Departament de la Vicepresidència
L'article 134.1 de l'Estatut d'autonomia de Catalunya estableix que correspon a la Generalitat la competència exclusiva en matèria d'esport, competència que inclou en qualsevol cas.el Registre de les entitats que promouen i organitzen la pràctica de l'activitat física i esportiva amb seu social a Catalunya..
Així mateix, el Decret legislatiu 1/2000, de 31 de juliol, pel qual s'aprovà el text únic de la Llei de l'esport de Catalunya (Llei de l'esport), conté, al Capítol IV, Títol I, una sèrie de disposicions destinades a regular el Registre d'Entitats Esportives de la Generalitat de Catalunya.
Aquesta regulació legal necessita un desenvolupament reglamentari, ja que obliga a determinar nombroses qüestions: actes i dades objecte d'inscripció (article 27.2), seccions en què s'ha d'estructurar el Registre (article 27.3), el règim documental del Registre, com també el sistema de comunicació de les inscripcions, adscripcions o cancel·lacions (article 30.1).
Aquest desenvolupament reglamentari es fa respectant els preceptes bàsics de la Llei orgànica 1/2002, de 22 de maig, reguladora del dret d'associació.
És cert que el Registre d'Entitats Esportives de la Generalitat de Catalunya, creat per l'Ordre d'1 de desembre de 1980, està regulat a través del Decret 10/1981, de 22 de gener, sobre la inscripció de clubs, associacions i entitats esportives, i a través de l'Ordre de 22 de maig de 1981, sobre les normes de funcionament del Registre de Clubs i Associacions Esportives.
Posteriorment, el Decret 267/1990, de 8 d'octubre, de regulació dels Consells Esportius, el Decret 145/1991, de 17 de juny, de regulació de la constitució, les classes i el registre de clubs i associacions esportives, com també el Decret 70/1994, de 22 de març, pel qual es regulen les federacions esportives catalanes, contenen també una regulació d'aspectes relatius a l'esmentat Registre.
Però som davant d'un conjunt reglamentari dispers i, en alguns aspectes, contradictori, que, a més, no s'ajusta del tot a les previsions de la Llei de l'esport.
Per tant, en primer lloc resulta inajornable adaptar aquesta regulació reglamentària al nou marc legal de l'esport a Catalunya.
D'altra banda, les actuals disposicions existents sobre el Registre d'Entitats Esportives de la Generalitat de Catalunya resulten inadequades per al vigent marc organitzatiu d'un esport català extraordinàriament dinàmic i en constant evolució; la denominació inicial del Registre ha canviat; les seccions que creava l'Ordre de 22 de maig de 1981 han de modificar-se ja que no s'hi contemplava, lògicament, a l'esmentada normativa registral, la inscripció de les societats anònimes esportives, creades a l'empara de la Llei estatal 10/1990, de 15 d'octubre, de l'esport, i contemplades a l'article 9.5 de la Llei de l'esport, i tampoc no s'hi havia previst explícitament la inscripció de la Unió de Federacions Esportives de Catalunya.
Mitjançant aquest Decret es dota el Registre d'un marc flexible que permeti d'adaptar-lo a les noves circumstàncies en un àmbit tan dinàmic com l'esportiu, a la vegada que s'incorporen totes les innovacions i canvis que ha introduït el Text Únic de la Llei de l'esport en el model associatiu, en redefinir de forma general l'organització esportiva privada.
Així mateix, s'ha incorporat la modificació de l'article 7 de la Llei de l'esport, efectuada mitjançant l'article 62 de la Llei 26/2009, de 23 de desembre, de mesures fiscals, financeres i administratives, en relació amb la supressió del requisit de la ratificació administrativa dels estatuts dels clubs o associacions esportius, mantenint-se per tant aquest requisit sols en el cas de les federacions esportives catalanes.
Per tot el que s'ha exposat, d'acord amb el dictamen de la Comissió Jurídica Assessora, a proposta del Vicepresident del Govern i d'acord amb el Govern,
L'objecte del present Decret és regular l'organització i funcionament del Registre d'Entitats Esportives de la Generalitat de Catalunya.
D'acord amb el la Llei de l'esport, s'entén per:
a) Club esportiu o associació esportiva, qualsevol entitat privada amb personalitat jurídica i capacitat d'actuar, formada per persones físiques, els objectius bàsics de la qual són el foment, el desenvolupament i la pràctica continuada de l'activitat física i esportiva, sense cap afany de lucre.
b) Secció esportiva, secció dedicada a l'esport pertanyent a una entitat no esportiva legalment constituïda i que entre les seves activitats inclou el foment i la pràctica de l'activitat física i l'esport sense afany de lucre.
c) Agrupació esportiva, qualsevol associació o entitat privada amb personalitat jurídica i capacitat d'actuar, integrada per persones físiques i/o jurídiques, amb la finalitat de desenvolupar, fomentar i practicar l'activitat física o poliesportiva sense afany de lucre.
Aquestes associacions no poden exercir cap funció pròpia de les federacions esportives amb relació a l'activitat competicional, llevat que hi hagi mutu acord.
d) Federacions esportives catalanes són aquelles entitats privades d'interès públic i social dedicades a la promoció, la gestió i la coordinació de la pràctica dels esports específics reconeguts dins l'àmbit de Catalunya, constituïdes bàsicament per associacions o clubs esportius, agrupacions esportives i altres entitats privades sense afany de lucre que entre les seves finalitats socials inclouen el foment i la pràctica de l'activitat física i esportiva i constituïdes també, si escau, per esportistes, tècnics, jutges o àrbitres o altres representants de persones físiques.
Les federacions esportives catalanes gaudeixen de personalitat jurídica i capacitat d'obrar plenes per al compliment dels seus fins.
Naturalesa i àmbit del Registre d'Entitats Esportives de la Generalitat de Catalunya
El Registre d'Entitats Esportives de la Generalitat de Catalunya, adscrit orgànicament al Consell Català de l'Esport, és únic i constitueix una oficina pública que té com a finalitat:
a) La inscripció dels clubs o associacions esportius.
b) L'adscripció de les seccions esportives d'entitats no esportives.
c) La inscripció de les agrupacions esportives i de les federacions esportives catalanes.
Perquè es puguin inscriure al Registre, les entitats citades han de tenir el seu domicili social a Catalunya.
Actes i dades objecte d'inscripció o d'adscripció, i dipòsit
Seran objecte d'inscripció o, si s'escau, d'adscripció al Registre d'Entitats Esportives de la Generalitat de Catalunya els següents actes i dades:
a) L'acta de constitució, que ha de contenir els elements següents:
La identitat de les persones fundadores o promotores.
La denominació social de l'entitat esportiva.
Els estatuts de l'entitat esportiva.
La identitat dels membres directius i el càrrec que ocupen.
b) L'acord de constitució de les seccions esportives d'entitats no esportives, que ha de contenir els elements següents:
Òrgan de l'entitat no esportiva que crea la secció esportiva.
Reglament de règim intern de la secció esportiva.
La identitat dels membres de l'òrgan de govern de la secció esportiva.
c) La modificació dels estatuts, amb l'acta o certificació acreditativa de l'acord de modificació.
d) La modificació del Reglament de règim intern, amb l'acta o certificació acreditativa de l'acord de modificació.
e) La creació, modificació i supressió dels òrgans territorials de gestió descentralitzada, en el supòsit de les federacions esportives catalanes.
f) El nomenament, la suspensió i el cessament dels membres electes de l'òrgan de govern de les entitats esportives.
g) El nomenament, la suspensió i el cessament dels membres de l'òrgan de govern de la secció esportiva.
h) El nom de domini o direcció d'Internet que utilitzin les entitats esportives per a la seva identificació.
i) La declaració d'utilitat pública, d'interès cultural, cívic o social, o declaracions anàlogues, de les entitats esportives, com també la revocació d'aquesta declaració.
j) La declaració de concurs i les circumstàncies que estableixi la llei concursal.
k) Les mesures administratives o judicials d'intervenció de la persona jurídica.
l) La impugnació d'acords, actes o decisions susceptibles de constància registral, si així ho resol cautelarment l'autoritat judicial.
m) Els acords de fusió i absorció d'entitats esportives.
n) La dissolució de les entitats esportives i, si escau, el nomenament, la suspensió i el cessament de les persones liquidadores.
o) La destinació del romanent en cas de dissolució, si n'hi ha.
p) L'acord de dissolució de les seccions esportives.
q) La revocació del reconeixement administratiu d'una entitat esportiva.
r) La transformació d'una entitat esportiva, quan sigui procedent.
s) Les resolucions judicials que afectin actes susceptibles d'inscripció o adscripció registral.
t) En general, tots aquells actes la inscripció o adscripció dels quals es prevegi en aquest Decret o en altres disposicions que l'afectin.
a) L'acta de constitució i aquelles actes on constin acords que modifiquin els actes registrals inscrits o pretenguin introduir dades al Registre.
b) L'acord de constitució de la secció esportiva d'una entitat no esportiva i aquelles actes on constin acords que modifiquin els actes registrals adscrits o pretenguin introduir dades al Registre.
c) Els Estatuts de les entitats esportives i les seves modificacions una vegada qualificats.
d) El Reglament de règim intern de les seccions esportives d'entitats no esportives i les seves modificacions.
e) La incorporació o baixa de les entitats esportives, com també de les seccions esportives, quan escaigui, en federacions esportives catalanes, unions esportives de clubs o entitats esportives internacionals.
f) La que es refereixi a la dissolució i a la destinació donada al patrimoni romanent com a conseqüència de la dissolució de l'entitat esportiva.
g) Qualsevol altre document que origini la inscripció o adscripció dels actes i dades que consten a l'apartat 1 d'aquest article.
Termini d'inscripció o adscripció
Els actes objecte d'inscripció o d'adscripció, amb excepció dels que figuren a les lletres a) i b) de l'article 4.1, com també qualsevol modificació de les dades inscrites, hauran de ser comunicats al Registre d'Entitats Esportives de la Generalitat de Catalunya en el termini d'un mes des que es produeixi aquesta circumstància.
La inscripció o adscripció i els seus efectes
La inscripció d'un club o associació, una agrupació o una federació esportius al Registre d'Entitats Esportives de la Generalitat de Catalunya requereix l'aprovació dels estatuts per l'Assemblea General, a més de la ratificació prèvia per part de l'Administració en el cas de les federacions, d'acord amb els articles 7.2 i 20.1 de la Llei de l'esport.
L'adscripció d'una secció esportiva d'una entitat no esportiva al Registre d'Entitats Esportives de la Generalitat de Catalunya comportarà la presa en consideració del seu reglament que substituirà els estatuts esmentats a l'apartat anterior.
La inscripció de les entitats esportives de l'apartat 1 d'aquest article comportarà el seu reconeixement legal als efectes de la Llei de l'esport i de les seves normes de desenvolupament.
La inscripció o l'adscripció al Registre d'Entitats esportives serà requisit essencial per optar als ajuts o al suport que la Generalitat de Catalunya o altres administracions públiques poden concedir, així com per participar en competicions oficials i per gaudir de la resta de beneficis continguts en la legislació esportiva.
La inscripció o l'adscripció al Registre d'Entitats esportives no convaliden els actes que són nuls ni les dades que són incorrectes d'acord amb les lleis.
No es pot denegar la inscripció de cap acte inscriptible que compleixi els requisits establerts per la legislació.
Estructura del Registre d'Entitats Esportives de la Generalitat de Catalunya.
El Registre d'Entitats Esportives de la Generalitat de Catalunya consta de cinc seccions:
Agrupacions esportives i Unió de Consells Esportius de Catalunya.
Federacions esportives i Unió de Federacions Esportives de Catalunya.
A més d'això anterior, les seccions del Registre d'Entitats Esportives de la Generalitat de Catalunya s'estructuraran en subseccions amb la finalitat d'adaptar el Registre a les diverses realitats associatives i als possibles canvis que puguin produir-se en el futur.
El règim documental del Registre d'Entitats Esportives de la Generalitat de Catalunya serà el següent:
En aquest llibre s'hi anotaran per ordre cronològic i amb numeració correlativa les sol·licituds que formulin les entitats esportives i no esportives, tot fent menció dels documents que les acompanyen, la denominació de l'entitat i la referència imprescindible per a la seva localització en el llibre corresponent.
b) Llibre d'Entitats Esportives.
En aquest llibre s'hi anotaran la inscripció inicial, les modificacions estatutàries o reglamentàries, els nomenaments, cessaments, suspensions i la resta d'actes objecte d'inscripció,
c) Llibre de seccions esportives d'entitats no esportives.
En aquest llibre s'hi anotaran l'adscripció inicial, les modificacions del seu reglament i els nomenaments i cessaments dels responsables de la secció.
Hi haurà lligalls o carpetes que formaran part del Registre i en els quals s'arxivaran les sol·licituds i la resta de documents que serveixin de base per tal de practicar els diferents assentaments, sens perjudici de la informatització del Registre.
En aquest llibre s'hi anotaran les legalitzacions dels llibres obligatoris i auxiliars de les entitats esportives.
En aquest llibre s'hi inscriuran les denominacions de les entitats esportives i les reserves d'aquestes denominacions.
En aquest llibre s'hi inscriuran els símbols de les entitats esportives.
El Registre comptarà amb els llibres auxiliars necessaris per facilitar la mecànica registral.
Al Registre d'Entitats Esportives de la Generalitat de Catalunya s'hi efectuaran els següents tipus d'assentaments:
a) Assentaments d'inscripció o d'adscripció.
c) Assentaments de rectificació.
Seran objecte d'assentament d'inscripció o d'adscripció al Registre d'Entitats Esportives de la Generalitat de Catalunya els actes i dades enumerats a l'article 4 d'aquest Decret.
a) Les impugnacions d'acords de les entitats.
c) La cancel·lació de notes marginals, com qualsevol altre fet o circumstància que es consideri necessari que rebi la publicitat registral que atorga la nota marginal.
L'encarregat del Registre d'Entitats Esportives de la Generalitat de Catalunya ha de rectificar els assentaments practicats, quan s'hagi observat un error material, de fet o aritmètic en les dades objecte d'inscripció i també quan es produeixin rectificacions en els mateixos actes que han donat lloc a la inscripció.
En aquest cas, serà necessària una resolució administrativa o judicial per tal de practicar l'assentament de rectificació.
Contingut dels assentaments registrals
En els assentaments d'inscripció d'una entitat esportiva s'hi haurà de fer constar les dades següents:
a) La data de constitució de l'entitat, la denominació social i la identitat de les persones fundadores o promotores.
b) El domicili social i, en el cas de federacions esportives catalanes, el domicili dels òrgans territorials de gestió descentralitzada.
c) No s'admetran com a domicili social els apartats de correus ni les adreces electròniques.
d) La identitat dels membres dels òrgans d'administració i representació.
e) Les finalitats i les modalitats i disciplines esportives que practiquen.
f) La data d'aprovació dels estatuts i, en el cas de les federacions esportives catalanes, també, la data de la seva ratificació administrativa.
En els assentaments relatius a l'adscripció d'una secció esportiva d'una entitat no esportiva s'hi hauran de fer constar les mateixes dades que en l'apartat anterior, adaptades a la naturalesa de les seccions esportives d'entitats no esportives.
En els assentaments de modificacions estatutàries hi figuraran les següents dades: extracte de la modificació, data de l'aprovació per l'entitat esportiva, data de la ratificació administrativa i data de la inscripció.
En els assentaments de modificacions del reglament de les seccions esportives d'entitats no esportives hi figuraran les següents dades: extracte de la modificació, data de l'aprovació per l'entitat no esportiva i data de la presa en consideració administrativa de la modificació.
En els assentaments de dissolució, liquidació i extinció hi figuraran les dades següents: causa de la dissolució, data de l'acord de l'entitat esportiva, aplicació del patrimoni social i data d'inscripció.
Quan la dissolució estigui fonamentada en resolució judicial s'hi farà constar la data de la resolució judicial i l'òrgan que la dicta.
En els assentaments de revocació del reconeixement hi figuraran les dades següents: data de la resolució administrativa, òrgan que la dicta i data de la inscripció.
En els assentaments sobre les declaracions d'utilitat pública i declaracions anàlogues que es produeixin per resolució administrativa hi figuraran les dades següents: la data de la declaració, la data de la inscripció i, si escau, la data de la revocació de la declaració d'utilitat pública.
En els assentaments de transformació d'una entitat no esportiva de caràcter associatiu en un club o associació esportiva o en una agrupació esportiva genèrica, hi figuraran les dades pròpies de la constitució.
En els supòsits de transformació d'entitats esportives que deixin de pertànyer a l'àmbit d'aquest Registre, es produirà la cancel·lació registral, en la qual constarà la data de l'acord de transformació i la data de la cancel·lació registral.
En els assentaments relatius a la composició dels òrgans de representació i administració hi figurarà la composició dels membres, la identificació dels nomenats, la data de nomenament i de cessament, la seva acceptació i també el termini i el càrrec per al qual haguessin estat nomenats.
També hi hauran de figurar les dades relatives a les suspensions de les seves funcions per part del òrgans judicials o administratius competents.
En els assentaments relatius a la composició de l'òrgan de direcció de la secció esportiva d'entitats no esportives hi figurarà la identificació de la persona o persones responsables, la data de nomenament i de cessament i la seva acceptació.
En els assentaments relatius a les mesures cautelars, en relació amb les previstes a l'article 81 de la Llei de l'esport, s'hi haurà de fer constar la data de la resolució judicial o administrativa, òrgan que la dicta, contingut de les mesures cautelars i data d'inscripció.
Inscripció d'entitats esportives, adscripció de seccions i d'altres inscripcions
Inscripció d'entitats esportives i adscripció de seccions esportives
La inscripció al Registre d'Entitats Esportives de la Generalitat de Catalunya d'una entitat esportiva exigeix la presentació de la corresponent instància de sol·licitud de la inscripció i acompanyada de la documentació i acreditació de les següents dades:
d) Els membres directius, els promotors i els representants legals.
La resolució del president/a del Consell Català de l'Esport, d'acord amb l'article 36.3 del Text únic de la Llei de l'esport, aprova la inscripció de l'entitat esportiva amb l'assignació d'un número de registre i, en el cas de les federacions esportives catalanes, prèviament també ratifica els seus estatuts.
En cas que els estatuts o la resta de documentació presentada presentin defectes d'acord amb la normativa en matèria esportiva, se suspendrà el termini de tres mesos de què disposa el Registre per a la inscripció i s'obrirà el corresponent termini d'un mes per a la correcció dels defectes detectats, d'acord amb la regulació genèrica que s'efectua a l'article 26.3 d'aquest Decret.
Per a la inscripció de transformació, s'aporta la mateixa documentació que per a la inscripció ordinària, llevat de l'acta de constitució que ha de ser substituïda per l'acta de l'acord de transformació.
Pel que fa als clubs o associacions esportives previstes a l'article 7.4 de la Llei de l'esport s'aprovaran les disposicions oportunes per a la simplificació de la documentació exigible d'acord amb les normes reglamentàries que s'aprovin en el desenvolupament de l'esmentat precepte legal.
La inscripció d'una societat anònima esportiva al Registre d'Entitats Esportives de la Generalitat de Catalunya exigirà la presentació de la corresponent instància com també de la certificació del Registre Mercantil acreditativa de la seva inscripció, de la composició del seu òrgan d'administració i dels seus estatuts.
L'adscripció al Registre d'Entitats Esportives de la Generalitat de Catalunya d'una secció esportiva d'una entitat no esportiva exigeix la presentació de la següent documentació:
a) Instància dirigida al Registre amb la sol·licitud d'adscripció.
b) Còpia de l'acord específic de l'òrgan competent de l'ens matriu pel qual es crea la secció esportiva.
c) Normes internes de funcionament de la secció esportiva.
d) Certificació del registre que correspon a l'entitat promotora de la secció, acreditativa de la constitució de les entitats i que acrediti que entre els seus objectius hi ha el foment i la pràctica de l'esport sense afany de lucre, en el cas que el citat registre no depengui de l'Administració de la Generalitat.
e) Documentació acreditativa dels membres de l'òrgan directiu de la secció esportiva
L'apartat anterior també es aplicable a les seccions d'un establiment esportiu de caràcter lucratiu, el qual, a més de la documentació de l'apartat anterior, ha d'aportar còpia autenticada de la llicència municipal d'obertura de l'establiment, la seva titularitat i el règim de cessió, si s'escau, així com les dades personals del director, titular o responsable de l'establiment.
La inscripció al Registre d'Entitats Esportives de la Generalitat de Catalunya d'una Federació esportiva catalana exigeix, a més dels documents que s'esmenten a l'apartat 1 d'aquest article, l'acreditació del compliment dels requisits contemplats a l'article 18.3 de la Llei de l'esport, i informe de la Comissió Directiva del Consell Català de l'Esport d'acord amb l'article 36.9.a) de la mateixa Llei de l'esport en relació amb els seus estatuts i reglaments.
La resolució del President/a del Consell Català de l'Esport, a la vista del compliment dels requisits esmentats i l'informe de la Comissió Directiva ratifica els estatus i la resta de documents i aprova la inscripció de la Federació esportiva catalana amb l'assignació d'un número de registre, en el termini de 6 mesos.
En el cas que la documentació aportada presenti defectes d'acord amb la normativa esmentada, se suspendrà el termini de 6 mesos i es procedirà d'acord amb la regulació genèrica que s'efectua a l'article 26.3 d'aquest Decret, per a la correcció dels defectes detectats.
La inscripció al Registre d'Entitats Esportives de la Generalitat de Catalunya d'una federació esportiva mitjançant la fusió de diverses federacions necessita de la presentació de la mateixa documentació llevat de l'acta fundacional, que és substituïda per l'acta de l'acord de fusió i els estatuts.
La inscripció al Registre d'Entitats Esportives de la Generalitat de Catalunya d'una federació esportiva mitjançant la segregació d'una altra de preexistent es produeix en els mateixos termes que la inscripció ex novo.
En tot cas, procedirà la realització de les modificacions registrals oportunes en la federació esportiva matriu.
Inscripcions de modificacions estatutàries de les entitats esportives
La inscripció al Registre d'Entitats Esportives de la Generalitat de Catalunya de les modificacions estatutàries de les entitats esportives exigeix la presentació de la següent documentació:
a) Instància dirigida al Registre amb la sol·licitud d'inscripció de la modificació estatutària.
b) Certificació de l'acord d'aprovació del nou text estatutari.
Inscripció de composició d'òrgans de representació i administració
La composició inicial de l'òrgan de representació i administració de les entitats inscrites així com l'òrgan de direcció de la secció esportiva en el cas de les adscrites i totes les variacions posteriors seran inscrites al Registre d'Entitats Esportives de la Generalitat de Catalunya en els termes establerts en aquest Decret.
No s'hi inscriurà el nomenament dels membres de l'òrgan d'administració i representació dels quals no en consti explícitament l'acceptació.
La inscripció dels nomenaments es practicarà mitjançant certificació de l'acta de la sessió en la qual hagin estat designats.
La inscripció del cessament dels membres de l'òrgan de govern per mort, declaració de defunció o extinció de la personalitat jurídica es practicarà prèvia certificació del corresponent registre.
Si el cessament o suspensió hagués estat acordat per resolució judicial o administrativa es practicarà mitjançant el seu testimoni.
La inscripció de la renúncia es practicarà mitjançant comunicació a l'encarregat del registre per la mateixa entitat esportiva, o l'interessat, o mitjançant compareixença davant seu.
La inscripció del cessament o suspensió per altres causes distintes a les exposades es practicarà mitjançant l'oportuna certificació.
La falta d'inscripció de la nova composició o reelecció dels òrgans de representació i administració de les entitats esportives per causes imputables a aquestes, comportarà, a partir de l'entrada en vigor del Decret, la cancel·lació registral de l'entitat si en un termini d'un any a partir de l'acabament del mandat de l'anterior òrgan directiu no es produeix cap comunicació al Registre.
En aquest supòsit, s'incoarà un expedient de cancel·lació registral en els mateixos termes previstos a la Disposició Transitòria Quarta del present Decret.
Inscripció de mesures cautelars
Per a la inscripció de les mesures cautelars previstes a l'article 81 de la Llei de l'esport, s'aportarà un testimoni de la resolució administrativa o judicial corresponent.
Inscripció de la declaració d'utilitat pública i d'altres declaracions anàlogues
Per a la inscripció de la declaració d'utilitat pública d'una entitat esportiva, declaració d'institució privada de caràcter cultural, i declaració d'entitat esportiva de caràcter cívic o social, el Registre demanarà un testimoni de la resolució administrativa corresponent.
Inscripció en supòsits de situació concursal
El Registre d'Entitats Esportives de la Generalitat de Catalunya procedirà a la inscripció de declaració de concurs que afecti a una entitat inscrita i les circumstàncies que estableix la legislació concursal.
Inscripció de dissolució, liquidació i extinció
Per a la inscripció de la dissolució, liquidació i extinció d'una entitat esportiva s'aportarà la següent documentació:
a) Instància dirigida al Registre d'Entitats Esportives de la Generalitat de Catalunya amb la sol·licitud de la corresponent inscripció.
b) Certificació dels oportuns acords de dissolució i de liquidació.
Inscripció de la transformació d'entitats esportives en associacions de règim general
La transformació d'una entitat esportiva inscrita al Registre d'Entitats Esportives de la Generalitat de Catalunya objecte del present Decret en una associació de règim general en comportarà la cancel·lació registral; per a la qual cosa, s'aportarà per duplicat la següent documentació:
a) Instància dirigida al Registre d'Entitats Esportives de la Generalitat de Catalunya amb la sol·licitud de cancel·lació.
b) Certificació de l'acord de transformació.
Per a la inscripció de qualssevol altres actes no previstos als articles precedents, s'haurà d'aportar la corresponent instància dirigida al Registre en el qual se sol·licita la inscripció, com també tots aquells documents acreditatius de l'acte que es pretén d'inscriure.
Acreditació dels acords associatius objecte de les inscripcions precedents
Els acords de les entitats objecte d'inscripció s'acreditaran, llevat de les excepcions previstes en aquest Decret, mitjançant certificat expedit per la persona que, si escau, desenvolupi les funcions de Secretaria amb el vistiplau del president.
Aquestes certificacions contindran les mencions mínimes relatives al compliment dels requisits legals per a l'adopció d'acords.
Publicitat del Registre d'Entitats Esportives de la Generalitat de Catalunya
El Registre d'Entitats Esportives de la Generalitat de Catalunya és públic per a tot aquell que tingui interès a conèixer-ne el contingut.
Es dóna per acreditat l'interès en les persones o entitats que sol·licitin informació al Registre.
La publicitat del Registre d'Entitats Esportives de la Generalitat de Catalunya no abasta les dades de caràcter personal que constin en la documentació de cada entitat, d'acord amb la definició establerta a l'article 3 de la Llei Orgànica 15/1999, de 13 de desembre, de protecció de dades de caràcter personal.
El Registre adoptarà les mesures oportunes per tal de garantir la protecció de les dades personals que hi constin.
La publicitat del Registre d'Entitats Esportives de la Generalitat de Catalunya es portarà a terme per certificació, per nota simple informativa o per còpia, segons ho sol·liciti la persona peticionària.
El Registre ha de facilitar que les persones interessades en puguin consultar telemàticament el contingut.
Les certificacions podran ser positives o negatives i tindran una validesa de 6 mesos a comptar a partir de la data de la seva expedició.
Les denominacions de les entitats que desitgin accedir al Registre d'Entitats Esportives de la Generalitat de Catalunya hauran d'expressar clarament el tipus d'entitat de què es tracti, hauran de ser congruents amb el contingut de les finalitats estatutàries i no podran induir a error o confusió sobre la naturalesa i activitats d'aquestes entitats o sobre la identitat en relació amb altres entitats.
Les denominacions que desitgin inscriure's al Registre d'Entitats Esportives de la Generalitat de Catalunya no podran utilitzar expressions que puguin induir a confusió amb organismes públics o entitats representatives d'interessos corporatius o col·lectius.
Aquestes denominacions no han d'estar compostes exclusivament de termes genèrics, llevat de les federacions esportives.
No s'admetrà com a denominació aquella que:
a) Es compongui exclusivament de noms propis o cognoms, llevat de quan correspongui a una marca o nom comercial registrat a l'Oficina Espanyola de Patents i Marques a nom de l'entitat que sol·licita la inscripció, d'un dels seus fundadors o compti amb l'autorització corresponent.
b) S'associï de forma pública o notòria amb una altra entitat o organització, acrònim o marca diferent dels de qui ho sol·licita, llevat de quan es correspongui literalment amb una nova marca o nom comercial registrat a l'Oficina Espanyola de Patents i Marques a nom de la persona que ho sol·licita, d'un dels seus fundadors o compti amb l'autorització corresponent.
c) Empri l'adjectiu.oficial. o els adjectius.català.,.nacional.,.autonòmic.,.provincial.,.municipal. i anàlegs si provoquen confusió respecte de la seva oficialitat.
S'exonerarà d'aquesta limitació les federacions esportives, la Unió de Federacions Esportives de Catalunya i la Unió de Consells Esportius de Catalunya.
d) Empri denominacions olímpiques que estan reservades a d'altres organismes per la Carta Olímpica i altres disposicions aplicables en aquesta matèria.
e) Es compongui exclusivament d'una seqüència de xifres o dígits.
Si s'escau, es procedirà a la suspensió de la inscripció de la denominació, d'acord amb el que es preveu a l'article 26.3.
La denominació d'una entitat no podrà incloure un nom, la titularitat del qual correspongui a una altra entitat pública o privada, llevat que compti amb la seva prèvia autorització.
Si s'hi utilitzen noms relatius a demarcacions territorials, l'entitat esportiva corresponent hi haurà d'afegir un patronímic específic diferenciador respecte a d'altres entitats esportives que es puguin constituir en el mateix àmbit geogràfic.
En queden exceptuats les federacions esportives catalanes i la Unió de Federacions Esportives de Catalunya.
Les persones podran sol·licitar al Registre d'Entitats Esportives de la Generalitat de Catalunya la corresponent reserva temporal de denominació, que es concedirà prèvia verificació del compliment dels requisits establerts en el present Decret.
Expedida la certificació que no figura registrada la denominació sol·licitada, aquesta s'incorporarà a un fitxer especial de reserva de denominacions amb caràcter provisional durant un termini de sis mesos, a comptar des de la data d'expedició.
Si un cop transcorregut aquest període no s'hagués inscrit l'entitat o, si escau, la modificació estatutària, la denominació reservada caducarà i es cancel·larà d'ofici.
Si abans de la conclusió del termini esmentat se sol·licités la inscripció corresponent i el registre no la realitzés dins del termini, es considerarà prorrogada la reserva de denominació fins al moment de la inscripció registral.
El Registre d'Entitats Esportives de la Generalitat de Catalunya donarà protecció, en els termes previstos en aquest Decret, als símbols representatius de les entitats inscrites i adscrites.
Als únics efectes d'aquest Decret s'entén per símbol aquella expressió gràfica de caràcter representatiu de l'entitat.
Es consideraran símbols a aquells efectes els escuts heràldics, escuts corporatius, banderes, logotips i qualssevol elements anàlegs.
La inscripció dels símbols de les entitats comportarà únicament el gaudi dels beneficis previstos en aquest Decret, i no és cap requisit indispensable per a la seva utilització.
Els llibres d'actes i de comptabilitat de les entitats esportives inscrites hauran d'estar degudament enquadernats i foliats.
Abans d'utilitzar-los hauran d'estar legalitzats pel Registre mitjançant diligència, si bé podran ser diligenciats després sempre que l'entitat esportiva redacti les actes o porti els llibres de manera informatitzada.
En quest supòsit haurà de presentar-los per a la seva legalització mitjançant diligència dins els quatre mesos següents a la finalització del seu exercici econòmic.
Procediment i termini d'inscripció
El termini d'inscripció de l'acte corresponent al Registre d'Entitats Esportives de la Generalitat de Catalunya serà de tres mesos des de la recepció de la sol·licitud, amb excepció del supòsit regulat a l'article 11.7 per a la inscripció de les Federacions esportives catalanes.
Transcorregut el termini d'inscripció assenyalat en el paràgraf anterior sense que s'hagi notificat resolució expressa, es podrà entendre com a estimada la sol·licitud d'inscripció.
Quan s'adverteixin defectes formals en la sol·licitud o en la documentació que l'acompanya, se suspendrà el termini per tal de procedir a la inscripció i s'obrirà el corresponent termini d'un mes per a la correcció dels defectes detectats.
Per tal d'inscriure actes relatius a una entitat és necessària la seva prèvia inscripció.
Per tal d'inscriure actes modificatius o extintius d'altres actes atorgats amb anterioritat serà necessari que aquests actes hagin estat prèviament inscrits.
Un cop realitzat qualsevol assentament registral respecte d'una entitat, no es podrà efectuar cap altre assentament que resulti oposat o incompatible amb l'anterior.
Contra les resolucions del president/a del Consell Català de l'Esport en matèria registral es podrà interposar recurs d'alçada, en el termini d'un mes, davant del conseller o consellera del departament competent en matèria d'esports.
La seva resolució exhaurirà la via administrativa, i quedarà oberta la via de la jurisdicció contenciosa administrativa.
Pel titular del departament competent en matèria d'esports es preveurà la tramitació electrònica de la inscripció en el Registre Oficial d'Entitats Esportives de la Generalitat de Catalunya, amb garantia dels principis de disponibilitat, autenticitat, integritat, confidencialitat i conservació de la informació, i estarà habilitat, entre altres funcions, per a la recepció i la sortida de documents dels procediments i tràmits per als quals s'aprovi la tramitació electrònica, d'acord amb el que preveu el Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat.
Col·laboració amb d'altres registres
El Registre d'Entitats Esportives de la Generalitat de Catalunya acordarà amb el Registre d'Associacions i amb la resta de registres amb els quals pugui arribar a tenir-hi relació, els mecanismes de cooperació i col·laboració que procedeixin.
Les inscripcions realitzades al Registre d'Entitats Esportives de la Generalitat de Catalunya que hi ha actualment conservaran tota la seva validesa i continuaran tenint tots els seus efectes.
Denominacions de les entitats inscrites i adscrites
Les entitats inscrites podran conservar les seves denominacions encara que no s'ajustin estrictament a allò que estableix el present Decret.
Els expedients iniciats d'acord amb la normativa anterior es tramitaran i resoldran conforme aquesta primera normativa.
Un expedient es considerarà iniciat des del moment de la presentació de la sol·licitud.
Les entitats esportives inscrites al Registre d'Entitats Esportives de la Generalitat de Catalunya, com també les seccions esportives, de les entitats no esportives, que hi estan adscrites, hauran de comunicar al Registre, en el termini d'un any des de l'entrada en vigor del present Decret, la identitat dels components dels seus òrgans d'administració o representació, com també la data en què han estat designats.
En el supòsit que no es realitzi l'esmentada notificació dins del termini, es procedirà d'ofici a l'anunci d'incoació de l'expedient de cancel·lació registral.
La relació de les entitats esportives objecte d'aquest expedient es publicarà al Diari Oficial de la Generalitat de Catalunya, sens perjudici de la notificació al domicili de l'entitat inscrita.
En el supòsit que les entitats esmentades no procedeixin, en el termini d'un mes després de la publicació de l'esmentat anunci, a complimentar l'obligació establerta en la present disposició es procedirà a la seva cancel·lació registral.
Aquesta cancel·lació registral comportarà la pèrdua del reconeixement legal de les entitats inscrites.
Queden exceptuats d'aquesta obligació els consells esportius, la Unió de Consells Esportius de Catalunya, les federacions esportives catalanes i la Unió de Federacions Esportives de Catalunya.
Així mateix, queden exceptuades d'aquesta obligació totes aquelles entitats esportives que hagin comunicat al Registre d'Entitats Esportives de la Generalitat de Catalunya la composició dels seus òrgans de representació o administració en els tres anys anteriors a la publicació del present Decret.
Queden derogades totes aquelles normes del mateix rang o inferior que s'oposin al present Decret i de forma expressa les següents disposicions:
a) El Decret 10/1981, de 22 de gener, sobre la inscripció dels clubs, associacions i entitats esportives.
b) L'Ordre de 22 de maig de 1981 sobre normes de funcionament del Registre de Clubs i Associacions Esportives de la Direcció General de l'Esport.
c) Els articles 6 a 12 del Decret 145/1991, de 17 de juny, de regulació de la constitució, les classes i el registre de clubs i associacions esportives i d'aprovació del reglament del seu règim i funcionament intern.
d) Els articles 17, 18, 19 i 20 del Decret 70/1994, de 22 de març, pel qual es regulen les federacions esportives catalanes.
e) Els articles 7, 8 i 9 del Decret 267/1990, de 8 d'octubre, de regulació dels consells esportius.
S'autoritza la persona titular del Departament de la Generalitat de Catalunya competent en matèria esportiva a dictar les disposicions necessàries per a la regulació de les subseccions en que s'estructuraran les seccions del Registre d'Entitats Esportives de la Generalitat d'acord amb l'article 7.2 d'aquest Decret.
El present Decret entrarà en vigor al cap de vint dies de la seva publicació al Diari Oficial de la Generalitat de Catalunya.